Finnairin mukaan ruuan menekkiä on vaikea arvioida etukäteen.

Finnair ei osannut ennakoida ruuan loppumista. Kuvituskuva. HANNA MÄÄTTÄ

Helsinkiläinen Kaarina järkyttyi Finnairin palvelusta, kun ruoka loppui kesken lennolla.

Finnair ei osannut ennakoida ruuan menekkiä.

Finnairilla ja Kaarinalla on erilainen näkemys siitä, mitä syötävää lennolla oli saatavilla.

Helsinkiläinen Kaarina järkyttyi Finnairin palvelusta lennolla Malagasta Helsinkiin viime perjantaina 23. maaliskuuta. Lento oli ensinnäkin tunnin myöhässä, mutta se ei suinkaan ollut vielä päivän pahin yllätys.

Kaarina ei saanut matkakumppaninsa kanssa ruokaa koneessa lainkaan, koska se loppui kesken.

Kaarina ei ollut matkakumppaninsa kanssa tilannut lennolle lämmintä ruokaa etukäteen, sillä hän oli ajatellut, että aikaisella aamupäivän lennolla joku pieni, lentokoneesta ostettava annos riittäisi.

Lento kesti reilut neljä tuntia.

- Lennolla ei ollut leipää, ei salaattia, ei minkäänlaista murkinaa. Finnair ei pahoitellut asiaa mitenkään. Henkilökunta vain sanoi yllättyneensä siitä, että ruuan menekki oli niin hyvä. Vastaus oli vain se, että he eivät osanneet varautua. Se oli todella kauheaa, aivan järkyttävää, Kaarina kuvailee.

Finnair pahoittelee

Finnair pahoittelee Iltalehdelle lähettämässään sähköpostivastauksessa, että Malaga-Helsinki-lennolla tiettyjä ruokia ei riittänyt kaikille halukkaille.

Finnairin mukaan kyseisen lennon aikana tuoretuotteet olivat valitettavasti päässeet loppumaan, mutta muun muassa antipastolautasia, nuudeleita ja pähkinöitä oli saatavilla koko lennon ajan.

Kaarinan mukaan tarjolla oli kuitenkin vain pähkinöitä ja sipsejä.

- Lennolla myytävien tuotteiden valikoimasta osa tuotteista voi valitettavasti loppua kesken riippuen siitä, mitä matkustajat kulloinkin haluavat ostaa. Kunkin eri myyntiartikkelin menekin tarkan määrän laskeminen on haastavaa.

Finnair kertoo vastauksessaan, että ruokien menekki vaihtelee suuresti lennosta ja päivästä riippuen.

- Tavoitteemme on, että jokaiselle matkustajalle riittää syötävää ja että tarjonta vastaa kysyntää. Myytävien tuotteiden määrän optimoinnin avulla pyrimme myös välttämään tilannetta, jossa myymättä jäänyttä ruokaa joudutaan heittämään pois.

Finnair muistuttaa, että Malagan-lennoille aterian voi varmistaa etukäteistilauksella.

Jutun kuva vaihdettu 28.3 kello 9:08.